钦定古今图书集成/理学汇编/文学典/第029卷 > 谢惠连
## 钦定古今图书集成/理学汇编/文学典/第029卷 > 谢惠连

按《宋书谢方明传》：“方明子惠连，幼而聪敏，年十岁能
属文。族兄灵运深相知赏，事在《灵运传》。本州辟主簿，
不就。惠连先爱会稽郡吏杜德灵，及居父忧，赠以五
言诗十馀首，文行于世。坐被徙废塞，不豫荣伍。尚书
仆射殷景仁爱其才，因言次白太祖：‘臣小儿时便见
世中有此文，而论者云是谢惠连，其实非也’。太祖曰：
‘若如此，便应通之’。”元嘉七年，方为司徒彭城王义康
法曹参军。是时，义康治东府城，城堑中得古冢，为之
改葬，使惠连为祭文，留信待成，其文甚美。又为《雪赋》，
亦以高丽见奇，文章并传于世。十年卒，时年三十七。
既早亡，且轻薄多尤累，故官位不显。无子，弟惠宣，竟
陵王诞司徒从事中郎，临川内史。

按《南史谢方明传》：“子惠连，年十七岁能属文。族兄灵
运加赏之，云：‘每有篇章，对惠连辄得佳语’。尝于永嘉
西堂思诗，竟日不就。忽梦见惠连，即得池塘生春草，
大以为工。尝云：‘此语有神功，非吾语也’。　又：灵运见其新文，每曰：‘张华重生，不能易也’。”